google/wiki40b huggingface dataset:
Δημοκρατική Συμπαράταξη

Ιστορικό

Η Δημοκρατική Συμπαράταξη ιδρύθηκε στις 30 Αυγούστου 2015, πριν από τις εκλογές του Σεπτεμβρίου 2015, ως εκλογική συνασπισμός του Πανελλήνιου Σοσιαλιστικού Κινήματος, την Δημοκρατικής Αριστεράς και των Κινήσεων Πολιτών για τη Σοσιαλδημοκρατία στα πλαίσια της ανασυγκρότησης του χώρου της σοσιαλδημοκρατίας και του δημοκρατικού σοσιαλισμού.
Στις εκλογές ο συνδυασμός έλαβε 6,28% και 17 έδρες, έναντι 4,68% (13 έδρες) και 0,48% (καμία έδρα) για το ΠΑ.ΣΟ.Κ. και τη ΔΗΜ.ΑΡ., αντίστοιχα. Μία από τις έδρες κατέλαβε ο Θανάσης Θεοχαρόπουλος, ενώ τις υπόλοιπες 16 το ΠΑ.ΣΟ.Κ..
Στις 14 Ιανουαρίου 2016 διαγράφτηκε από την Κοινοβουλευτική Ομάδα, με απόφαση της Προέδρου, ο βουλευτής Λακωνίας Λεωνίδας Γρηγοράκος ύστερα από δηλώσεις του υπέρ του νέου Προέδρου της Νέας Δημοκρατίας Κυριάκου Μητσοτάκη, ενώ μετά από ένα χρόνο επανεντάχθηκε και πάλι στο ΠΑ.ΣΟ.Κ..
Τον Ιανουάριο του 2017 μετά από συνάντηση της Φώφης Γεννηματά με τον Γιώργο Παπανδρέου, ανακοινώθηκε η ένταξη του Κινήματος Δημοκρατών Σοσιαλιστών στη Δημοκρατική Συμπαράταξη, ενώ ένα μήνα αργότερα εντάχθηκε στο σχήμα και η Ένωση Δημοκρατικής Εθνικής Μεταρρύθμισης.
Το επόμενο διάστημα, η Δημοκρατική Συμπαράταξη ενισχύθηκε επιπλέον, με την προσχώρηση δύο βουλευτών, που είχαν εκλεγεί με Το Ποτάμι. Ο βουλευτής Ροδόπης Ιλχάν Αχμέτ και ο βουλευτής Λάρισας Κωνσταντίνος Μπαργιώτας προσχώρησαν στο ΠΑ.ΣΟ.Κ. και στην Κ.Ο. της Δημοκρατικής Συμπαράταξης.
Τον Ιανουάριο 2018 προσχώρησε στην Κοινοβουλευτική Ομάδα της Δημοκρατικής Συμπαράταξης ως συνεργαζόμενος ο βουλευτής Β' Αθηνών Γεώργιος-Δημήτριος Καρράς.
Στις 20 Ιανουαρίου 2019, ο βουλευτής Επικρατείας Θανάσης Θεοχαρόπουλος διαγράφτηκε από Κοινοβουλευτική Ομάδα, εξαιτίας της πρόθεσής του να υπερψηφίσει τη συμφωνία για το Μακεδονικό ζήτημα.
Αρχαιολογικός Χώρος Πέλλας

Ο Αρχαιολογικός Χώρος της Πέλλας είναι μία έκταση περίπου 70.000 τ.μ. που βρίσκεται σε αγροτική περιοχή στο δυτικό άκρο του οικισμού της
Πέλλας . H σημερινή κωμόπολη της Πέλλας, είναι χτισμένη δίπλα στην Aρχαία Πέλλα και ανήκει στην επαρχία των Γιαννιτσών, τoυ Νομού Πέλλας.
Μπάρτελ Μπέχαμ

Βιογραφικά στοιχεία

Η ημερομηνία γεννήσεως του Μπάρτελ Μπέχαμ είναι γνωστή από ένα μετάλλιο-πορτραίτο του καλλιτέχνη σε ηλικία 29 ετών που φέρει την ημερομηνία 1531. Η πορεία της εκπαίδευσής του δεν διασώζεται σε κάποιο αρχείο, ωστόσο το πρώιμο έργο του αφήνει να εννοηθεί πως επηρεάστηκε από τον Άλμπρεχτ Ντύρερ (1471–1528) και το μεγαλύτερο αδερφό του και μαθητή του τελευταίου, Hans Sebald Beham (1500–1550).
Κατά τη διάρκεια της δεκαετίας του 1520 ο Μπέχαμ δραστηριοποιήθηκε κυρίως ως χαράκτης, δημιουργώντας μικροσκοπικά αριστουργήματα εξαίρετης λεπτομέρειας. Επέδειξε μεγάλο ενδιαφέρον για την αρχαιότητα  και σε κάποιο σημείο της καριέρας του ίσως εργάστηκε με τον Μαρκαντόνιο Ραϊμόντι (περ.1480–περ.1534) στη Μπολόνια και τη Ρώμη.
Τον Ιανουάριο του 1525, από κοινού με τους έτερους «άθεους ζωγράφους» Hans Sebald Beham και Georg Pencz (1500–1550), ο Μπάρτελ απελάθηκε από τη Λουθηρανική Νυρεμβέργη όταν δήλωσε δημόσια ότι συμμερίζεται τις ριζοσπαστικές πολιτικές και θρησκευτικές απόψεις των μεταρρυθμιστών Thomas Müntzer (περ.1489–1525) και Andreas Karlstadt (1486–1541).
Παρά τις πεποιθήσεις του και το ότι σύντομα έλαβε επίσημη συγχώρεση, ο Μπάρτελ μετοίκησε μόνιμα στο Καθολικό Μόναχο για εργαστεί για τους Δούκες της Βαυαρίας, Γουλιέλμο Δ΄ (1493–1550) και Λουδοβίκο Ι΄ (1495–1545). Εκεί, χάρη στις ικανότητές του, γνώρισε μεγάλη αναγνώριση, αποκτώντας τη φήμη ενός από τους κυριότερους προσωπογράφους της Γερμανίας, τον οποίο εμπιστεύτηκαν επιφανή πρόσωπα της αριστοκρατίας και πολιτικής ελίτ, καθώς και ο ίδιος ο Αυτοκράτορας Κάρολος Ε' (1500-1558). Οι απεικονίσεις του ήταν ψυχρά αντικειμενικές, με έντονη την αίσθηση της τρίτης διάστασης. Εισήγαγε ένα νέο τύπο προσωπογραφίας στη νότια Γερμανία, η κύρια καινοτομία στον οποίο ήταν η αύξηση του μεγέθους, με το μοντέλο να απεικονίζεται σχεδόν μέχρι το ύψος των γοφών. Χαρακτηριστικό παράδειγμα αποτελεί το «Πορτραίτο του  Καγκελάριου Leonard von Eck» (1527, Μητροπολιτικό Μουσείο Τέχνης (Νέα Υόρκη).
Ο Μπέχαμ ήταν επίσης από τους πρώτους που πραγματεύτηκαν θέματα σχετικά με τη ματαιοδοξία (vanitas), συμπεριλαμβανομένων παιδιών που κοιμούνταν δίπλα σε κρανία και γυναίκες που τις αιφνιδίαζε ο Θάνατος. Από το 1529 και μετά το έργο του μαρτυρά επιρροές από τον Φλαμανδικό Μανιερισμό, γεγονός που ορισμένοι ιστορικοί της τέχνης αποδίδουν σε πιθανό ταξίδι στις Κάτω Χώρες. Το 1530 ο καλλιτέχνης ζωγράφισε το «Θρύλο του Τίμιου Σταυρού» για τον Γουλιέλμο Δ΄ (1530, Παλαιά Πινακοθήκη, Μόναχο), ένα έργο που ανήκει σε έναν κύκλο ιστορικών, πολεμικών και μυθικών θεμάτων για το Ανάκτορο του Μονάχου (Münchner Residenz).
Σύμφωνα με τον ιστορικό Γιοάχιμ φον Σάντραρτ )Joachim von Sandrart,  1606–1688), απεβίωσε το 1540 στην Ιταλία ενώ βρισκόταν σε ταξίδι για λογαριασμό του Δούκα Γουλιέλμου. Έργο του χρησιμοποιήθηκε στη σύγχρονη εποχή για τη διακόσμηση χαρτονομίσματος των 50 μάρκων.
ΣΦΟ Ρουέν Μπασκέτ

Ιστορία

Η ΣΦΟ Ρουένη Μπασκέτ αποτελεί τμήμα του αθλητικού συλλόγου με την επωνυμία Σταντ Φιλιπέν Ομνισπόρ Ρουέν. Ο τελευταίος, με έτος ίδρυσης το 1892 υπό τον Ανρί Φουρσέν ως "Μαιζόν ντε Φιλιπέν", ανήκε στην ενορία του Σαιν Φιλίπ Νερί το 1893 (εξού και η ονομασία της "philippin"). Το 1899, ιδρύθηκε η ΣΦΝ Ζιμναστίκ : το τμήμα αυτό περιελάμβανε την ενόργανη γυμναστική, την ξιφασκία και την γαλλική πυγμαχία. Ο σύλλογος ΣΦΝ διέθετε καταστατικό σωματείου σύμφωνα με σχετικό νόμο του 1901. Από αυτόν θα προέλθουν ένα ποδοσφαιρικό τμήμα, ένα τμήμα στίβου, και η ΚΣΦ : η Κλαμπ Σπορτίφ Φιλιπέν.
Το 1961, πραγματοποιήθηκε νέα συγχώνευση, αυτή την φορά μεταξύ των philippins της Ρουέν και της SPES (Société de la Préparation à l'Éducation Sportive) που έγιναν η ΣΦΟΡ. Η Σταντ Φιλιπέν Ομνισπόρ Ρουέν μετρούσε το 1974 15 τμήματα με περίπου 100 εγγεγραμμένους αθλητές.
Η ΣΦΟ Ρουέν Μπασκετμπόλ κατέκτησε τον τίτλο της Πρωταθλήτριας Γαλλίας στη Nationale 3 το 1998 και κατέστη, χάρη στα αγωνιστικά της αποτελέσματα, ανεξάρτητος σύλλογος το 2000.
Έκτοτε, ο σύλλογος δεν σταμάτησε να ανεβαίνει τις βαθμίδες του γαλλικού μπάσκετ, φτάνοντας στην ελίτ της σεζόν 2004/2005, δηλαδή, την Pro A, προτού επιστρέψει στην Pro B την αμέσως επόμενη σεζόν.
Την σεζόν 2007-2008, η Ρουέν τερμάτισε 1η στην Pro B και πήρε την άνοδο για την Pro A ενόψει της σεζόν 2008-2009. Την επόμενη σεζόν, η ομάδα κατάφερε να παραμείνει στην κατηγορία για πρώτη φορά στην ιστορία της, προτού υποβιβαστεί την αμέσως επόμενη χρονιά. Την σεζόν 2010-2011, η Ρουέν τερμάτισε τρίτη στη διάρκεια της κανονικής σεζόν, όμως, αποκλείστηκε στα προημιτελικά της φάσης των play-offs.
Η σεζόν 2011-2012 αποδείχτηκε δύσκολη και βρήκε την ΣΦΟ να παλεύει σε όλη της τη διάρκεια για την αποφυγή του υποβιβασμού. Η Ρουέν πέτυχε, τελικώς, την παραμονή της χάρη σε μια νίκη με σκορ 95-75 απέναντι στην ΑΣ Ντενάν Βολταίρ στα πλαίσια της τελευταίας αγωνιστικής του πρωταθλήματος στην Σαλ ντε Κοτονιέ.
Πράγματι, η Σαλ ντε Κοτονιέ φαντάζει αρκετά μικρή για να φιλοξενήσει αγώνες της Pro A, όμως, παρ΄πα το μικρό της μέγεθος, η Σαλ ντε Κοτονιέ αποτελεί μία από τις ισχυρότερες έδρες των πρωταθλημάτων της Pro A και της Pro B. Η ΣΦΟ αγωνίζεται στο Kindarena, το νέο Παλαί ντε Σπορ ντε Ρουέν (χωρητικότητας 6.000 θέσεων, του οποίου τα εγκαίνια έγιναν το φθινόπωρο του 2012), κάτι που θα της επιτρέψει την οικονομική της επιβίωση στην Pro A χωρίς ιδιαίτερα οικονομικά προβλήματα.
Η κύρια λέσχη οπαδών της είναι γνωστή με την ονομασία Les Sportacus.
Έμβλημά της είναι μια λεοπάρδαλη.
Την 1η Φεβρουαρίου 2010, η Μητροπολιτική Περιοχή Ρουέν-Ελμπέφ-Ωστρεμπέρτ της χορήγησε ποσό της τάξεως των 280.000 €, είτις 130.000 € παραπάνω σε σχέση με την προηγούμενη σεζόν.
Τριγωνική ανισότητα

Στη μαθηματική ανάλυση

Ας είναι x και y δύο πραγματικοί αριθμοί. Η τριγωνική ανισότητα γράφεται
όπου με |x| συμβολίζουμε την απόλυτη τιμή του αριθμού x.
Γενικότερα, σε έναν μετρικό χώρο (X,d) η τριγωνική ανισότητα λαβαίνεται ως αξίωμα:
και σε έναν νορμικό χώρο (V,||.||):
για οποιαδήποτε διανύσματα x,y του V.
Γρηγόριος Παπαθεοδώρου

Βιογραφία

Γεννήθηκε στο χωριό Άλβαινα τον Νοέμβριο του 1770 αλλά καταγόταν από τη Ζούρτσα της επαρχίας Ολυμπίας, εκεί είχε καταφύγει κυνηγημένη η οικογένεια του από τους Τούρκους. Ήταν γιος του παπα-Θεόδωρου Οικονόμου, ιερέας και πολιτικός προεπαναστατικά, και της Αναστασίας, ιερέας ήταν και ο θείος του πατέρα του παπα-Θανάσης. Είχε άλλους τέσσερις αδελφούς που όλοι πολέμησαν στον αγώνα, ήταν θείος του Αθανάσιου και του Γεώργιου Γρηγοριάδη. 
Είχε μυηθεί στην Φιλική Εταιρεία το 1817 από τον Αντώνιο Πελοπίδα και πήρε μέρος στον ξεσηκωμό στην Μεθώνη στις 29 Μαρτίου 1821 όπου ο Γρηγόριος μαζί με άλλους οπλαρχηγούς ανάγκασαν του Τούρκους να κλειστούν στο κάστρο και φεύγει για την Πύλο να βοηθήσει στον εκεί ξεσηκωμό. Αναφέρεται ότι ήταν ο επικεφαλής όλων των Αρκαδικών στρατιωτικών σωμάτων που πήραν μέρος σε πολιορκίες και αλώσεις φρουρίων. 
Χρημάτισε πληρεξούσιος στην Β' Εθνοσυνέλευση Άστρους το 1823, και πρόεδρος της Πελοποννησιακής γερουσίας το 1824,
Το 1825 αιχμαλωτίστηκε και κλείστηκε φυλακή στο κάστρο της Μεθώνης όπου πέθανε μην αντέχοντας τα βασανιστήρια στα οποία τον υπέβαλαν οι Οθωμανοί.
Κυπριακές βουλευτικές εκλογές 1976

Οι εκλογές έγιναν στις 5 Σεπτεμβρίου 1976 και ήταν οι τρίτες εκλογές της Κύπρου σαν ανεξάρτητο κράτος. Τις 35 έδρες των ελληνοκυπρίων διεκδίκησαν δύο συνδυασμοί κομμάτων και έντεκα ανεξάρτητοι υποψήφιοι. Τον πρώτο αποτελούσαν η Δημοκρατική Παράταξη, το AKEΛ και η ΕΔΕΚ και τον δεύτερο ο συνασπισμός Δημοκρατικού Συναγερμού - ΔEK. Βάσει του πλειοψηφικού εκλογικού συστήματος, ο δεύτερος συνδυασμός έμεινε εκτός Βουλής παρά το γεγονός ότι εξασφάλισε ποσοστό 27.6%.
Κύπελλο Ελλάδας πετοσφαίρισης γυναικών 2015-2016

Το κύπελλο Ελλάδας βόλεϊ γυναικών για την περίοδο 2015–16 ήταν η 18η διοργάνωση στην ιστορία του θεσμού, και διοργανώθηκε από την ΕΟΠΕ. Συνολικά δήλωσαν συμμετοχή 179 ομάδες από όλη την Ελλάδα. Η συμμετοχή για τις ομάδες της Α1 και της Α2 έγινε υποχρεωτική από αυτή την περίοδο, ενώ όποια ομάδα των δύο αυτών κατηγοριών δεν συμμετείχε θα είχε ποινή αφαίρεσης 3 βαθμών από το πρωτάθλημα στο οποίο αγωνιζόταν. Κυπελλούχος αναδείχθηκε για 6η συνεχόμενη χρονιά ο Ολυμπιακός Πειραιώς.

Γ' φάση

Στη Γ' φάση βρέθηκαν οι 4 ομάδες που προκρίθηκαν από τη Β' φάση, καθώς και οι δώδεκα ομάδες της Α1 γυναικών 2015–16.

Τελική φάση

Η τελική φάση (φάιναλ-4) διεξήχθη το διήμερο 4 και 5 Μαρτίου στη Χίο και μεταδόθηκε τηλεοπτικά από τη δημόσια τηλεόραση ΕΡΤ-2.
Γιεν

Ετυμολογία

Στην ιαπωνική γλώσσα, το γιεν προφέρεται «εν», αλλά η απόδοσή του ως «yen» στο λατινικό αλφάβητο και ως «γιεν» στο ελληνικό είναι τυποποιημένη, λόγω της ιστορικής του απόδοσης κατ' αυτόν τον τρόπο για πρώτη φορά από τους Πορτογάλους. Το γιεν συγγενεύει ετυμολογικά με το κινεζικό γιουάν και το κορεατικό γουόν, ενώ αρχικά γραφόταν με το ίδιο κάντζι (ιδεόγραμμα) με το κινεζικό γιουάν (圓 πινγίν: yuán, Ουέηντ-Τζάιλς: yuen). Στη σύγχρονη ιαπωνική γραφή χρησιμοποιείται ο απλοποιημένος (σιντζιτάι) χαρακτήρας 円, ο οποίος διαφέρει απ' αυτόν που χρησιμοποιείται στη δημοτική γραφή της κινεζικής γλώσσας (元). Πάντως, το εκλατινισμένο σύμβολο (¥) για το γιεν είναι το ίδιο με αυτό που χρησιμοποιείται για το κινεζικό γιουάν, αν και η Λαϊκή Δημοκρατία της Κίνας επίσης χρησιμοποιεί το γράμμα Υ με μία οριζόντια γραμμή (Ұ). Συνεπώς, χρησιμοποιούνται οι συντμήσεις κατά ISO για τα δύο νομίσματα, JPY για το γιεν και CNY για το γιουάν, ώστε ν' αποφευχθεί η σύγχυση μεταξύ των δύο νομισμάτων. 
Κατά κυριολεξία, η λέξη «en» στα ιαπωνικά σημαίνει «στρογγυλό αντικείμενο», όπως και η λέξη γιουάν στα κινεζικά, εννοώντας τα αρχαία κινεζικά νομίσματα που είχαν στρογγυλό σχήμα και χρησιμοποιούνταν ευρέως και στην Ιαπωνία μέχρι την Περίοδο Τοκουγκάουα. Η γραφή και προφορά με το αρχικό y (στα ελληνικά γι) βασίζεται στον λατινικό μεταγραμματισμό μίας παλαιάς γραφής της λέξης. Ο ίδιος συνδυασμός εμφανίζεται σε λέξεις όπως  Ουγιέντα, Γιεμπίσου, Ιγιεγιάσου, Ινοουγιέ και Γιέντο. Όπως και στην περίπτωση των ονομάτων Ιαπώνων που ζουν εκτός Ιαπωνίας, ο μεταγραμματισμός του γιεν (yen) έχει αποκτήσει κατάσταση μονιμότητας.
Ομοσπονδία Ποδοσφαίρου Ουρουγουάης

Ιστορία

Ιδρύθηκε ως Ποδοσφαιρικός Σύνδεσμος Ουρουγουάης (The Uruguay Association Football League) στις 30 Μαρτίου του 1900, με πρωτοβουλία του Ενρίκε Κάντιντο Λίχτενμπεργκερ, ηγέτη της Άλμπιον, που έστειλε προσκλήσεις στις Σεντράλ Ουρουγουάη Ρέιλγουεϊ Κρίκετ Κλουμπ (CURCC), Ντέουσερ Φούσμπαλ Κλουμπ και Ουρουγουάη Αθλέτικ για να σχηματίσουν το νέο σύνδεσμο. Αυτές οι τέσσερις ομάδες ήταν τα ιδρυτικά σωματεία του συνδέσμου, και με τη σειρά τους, οι ομάδες που συμμετείχαν στο πρώτο πρωτάθλημα ποδοσφαίρου της Ουρουγουάης, που διεξήχθει εκείνο το έτος. Ο πρώτος πρόεδρος ήταν ο Πέδρο Σάρτερ, της CURCC.
Το 1915, με πρωτοβουλία του τότε προέδρου του συνδέσμου, Δρ. Χουάν Μπλένγιο Ρόκα, μετονομάστηκε σε Ομοσπονδία Ποδοσφαίρου Ουρουγουάης (AUF) και το 1916, μαζί με τις ποδοσφαιρικές ομοσπονδίες της Αργεντινής, της Βραζιλίας και της Χιλής, συνέβαλε στην ίδρυση της Νοτιοαμερικανικής Συνομοσπονδίας Ποδοσφαίρου (CONMEBOL) και επτά χρόνια αργότερα, έγινε μέλος της Διεθνούς Ποδοσφαιρικής Ομοσπονδίας (FIFA). Το 1922, προέκυψε σχίσμα μέσα στην ομοσπονδία, ενώ οι αντιφρονούντες αποφάσισαν να ιδρύσουν μια νέα ομοσπονδία, την Ουρουγουανή Ομοσπονδία Ποδοσφαίρου (FUF). Αυτή η κατάσταση κράτησε μέχρι το 1926, όταν, μετά την παρέμβαση της κυβέρνησης της Ουρουγουάης, οι AUF και FUF συγχωνεύθηκαν σε μια ενιαία ομοσπονδία.

Διοργανώσεις

Η Ομοσπονδία Ποδοσφαίρου της Ουρουγουάης διοργανώνει τα δύο επαγγελματικά πρωταθλήματα της Πριμέρα Ντιβισιόν και της Σεγούντα Ντιβισιόν, όπως και το ερασιτεχνικό πρωτάθλημα της Σεγούντα Ντιβισιόν, με συμμετοχή ερασιτεχνικών ομάδων από τη μητροπολιτική περιοχή του Μοντεβιδέο. Για τους ερασιτεχνικούς συλλόγους από την υπόλοιπη χώρα είναι ο Οργανισμός Ποδοσφαίρου Εσωτερικού, ανεξάρτητος οργανισμός που συνεργάζεται με την Ομοσπονδία Ποδοσφαίρου Ουρουγουάης.
Στο ποδόσφαιρο γυναικών η Ομοσπονδία Ποδοσφαίρου Ουρουγουάης δημιούργησε το πρωτάθλημα της Πριμέρα Ντιβισιόν, το οποίο λαμβάνει χώρα κάθε χρόνο από το 1997. Σε συνεργασία με την Ένωση Ποδοσφαίρου Εσωτερικού διοργάνωσε εθνικό πρωτάθλημα με τίτλο Εθνικό Πρωτάθλημα Ποδοσφαίρου Γυναικών, το οποίο κράτησε μόνο για δύο περιόδους (2001 και 2003).
Σπυρίδων Δοντάς

Βιογραφικά στοιχεία

Γεννήθηκε στις 21 Ιουνίου 1878 στην Αθήνα όπου και ολοκλήρωσε τη βασική του εκπαίδευση. Ήταν μέλος παλιάς Αθηναϊκής οικογένειας Επαναστατών του 1821. Το 1894 εγγράφηκε στην Ιατρική Σχολή του πανεπιστημίου της Αθήνας, από όπου αποφοίτησε το 1898 με διδακτορικό δίπλωμα. Ολοκλήρωσε τις σπουδές του στη Γερμανία και το 1900 έγινε βοηθός του φυσιολογείου ενώ το 1901 επιμελητής της γενικής φυσιολογίας στο Πανεπιστήμιο Αθηνών. Το 1916 έγινε έκτακτος καθηγητής της ίδιας έδρας και το 1925 καθηγητής της πειραματικής φαρμακολογίας. Το 1927 κατέλαβε την έδρα της φυσιολογίας ως τακτικός καθηγητής. Διετέλεσε πρύτανης του Πανεπιστημίου Αθηνών κατά το ακαδημαϊκό έτος 1946-1947 ενώ ένα έτος νωρίτερα ήταν αντιπρύτανης του. Ακόμη διετέλεσε διευθυντής της Οδοντιατρικής Σχολής για 3 χρόνια.
Ήταν αντεπιστέλλον μέλος της Γερμανικής Ακαδημίας Φυσιοδιφών, της Ιταλικής Ακαδημίας και της Ιατρικής Ακαδημίας του Καΐρου και μέλος του Διεθνούς Συνεδρίου Φυσιολόγων και πρόεδρος της Λέσχης των Επιστημόνων. Το 1931 εξελέγη μέλος της Ακαδημίας Αθηνών ενώ το 1943 διετέλεσε πρόεδρός της. Από τη θέση του προέδρου αυτής αρνήθηκε να αποκηρύξει την Εθνική Αντίσταση με αποτέλεσμα να απολυθεί από τη θέση του για τρεις μήνες.
Απεβίωσε στην Αθήνα στις 19 Νοεμβρίου 1958.

Επιστημονικό έργο

Συνέγραψε πληθώρα επιστημονικών εργασιών αλλά και συγγραμμάτων ιατρικού περιεχομένου. Μεταξύ αυτών:
Μαρσέλ Γκουμπς

Πρώτα χρόνια

Γεννήθηκε στο Κουρασάο. Παρακολούθησε μαθήματα στο σχολείο πρωτοβάθμιας του Αγίου Ιωσήφ στον Άγιο Μαρτίνο.

Πολιτική σταδιοδρομία

Η πολιτική του σταδιοδρομία ξεκίνησε το 1983, όταν έγινε παρατηρητής στο κοινοβούλιο των Ολλανδικών Αντιλλών για το Δημοκρατικό Κόμμα (DP). Την ίδια χρονιά κατήλθε ως υποψήφιος στις γενικές εκλογές του 1983 αλλά απέτυχε να εκλεγεί μέλος του Νησιωτικού Συμβουλίου. Στις βουλευτικές εκλογές του 1985 ο Γκουμπς έλαβε 218 ψήφους και εξελέγη βουλευτής για πρώτη φορά. Το 1990 ορκίστηκε για δεύτερη φορά βουλευτής μετά την άρνηση του ηγέτη του DP  Κλοντ Γουατέι να αποδεχθεί την κοινοβουλευτική του έδρα. Ο Γκουμπς κατέλαβε την έδρα ως ο υποψήφιος που είχε συγκεντρώσει τις περισσότερες ψήφους μετά τον Γουατέι. Στις βουλευτικές εκλογές του 1994 ο Γκουμπς έγινε ηγέτης του DP και κέρδισε την τρίτη κοινοβουλευτική του θητεία με ρεκόρ ψήφων (919 ψήφοι) για την πολιτική του σταδιοδρομία. Στις επόμενες εκλογές, το 1998, συγκέντρωσε 416 ψήφους και ανέλαβε υφυπουργός στην κυβέρνηση της Σουζάνε Καμέλια-Ρέμερ (Susanne Camelia-Römer).
Αντώνης Μωραΐτης

Βίος

Γεννήθηκε στο Καστελλόριζο το 1914. Ολοκλήρωσε τις γυμνασιακές του σπουδές στο Β'Γυμνάσιο Αρρένων Πειραιός.  Πτυχιούχος της Φιλοσοφικής Σχολής Αθηνών, τον Δεκέμβριο του 1936. Συμμετείχε κατά τη διάρκεια των σπουδών του, στον κύκλο των στενών μαθητών του Ιωάννη Συκουτρή).

Επαγγελματική σταδιοδρομία

Εργάστηκε αρχικά ως καθηγητής στο Λύκειον Αθηνά (σημερινή Σχολή Ζηρίδη), ύστερα στο Ελληνικόν Εκπαιδευτήριον (σημερινή Σχολή Ι.Μ.Παναγιωτόπουλου) και από το 1941 ως το 1946 διατέλεσε συνδιευθυντής του «Προτύπου Λυκείου Αθηνών», που είχε ιδρυθεί το 1936 από τον μαθηματικό Κάρολο Μπερζάν και τη γυναίκα του Φλώρα (αδελφή του Δημήτρη Ροντήρη). Το 1952 η άδεια λειτουργίας του Σχολείου αυτού μεταβιβάστηκε στον Αντώνη Μωραΐτη, ο οποίος διατήρησε και τη διεύθυνσή του ως το θάνατό του. Από το 1978 το Σχολείο λειτουργεί με την επωνυμία «Σχολή Μωραΐτη».
Με τα ειδικά ενδιαφέροντά του για τη νεοελληνική λογοτεχνία, την αγάπη του για την τέχνη γενικότερα, αλλά ιδίως με την παιδαγωγική του ευαισθησία, ο Α. Μωραΐτης συνέβαλε αρχικά στη διαμόρφωση του προοδευτικού χαρακτήρα του «Πρότυπου Λυκείου», για να του δώσει ύστερα έντονα τη σφραγίδα της δικής του προσωπικότητας. Σκοπός του Σχολείου έγινε, κατά τη δική του διατύπωση, «να διαμορφώνει ολοκληρωμένους ανθρώπους, με γερό σώμα, με στέρεες γνώσεις, με τίμιο και ισχυρό χαρακτήρα, ανθρώπους με πίστη και αγάπη για την Ελλάδα, συνειδητά ενταγμένους στο κοινωνικό σύνολο». 
Σε δικές του πρωτοβουλίες, προτροπές ή εγκρίσεις οφείλονται μια σειρά από πρωτοποριακές για τα ελληνικά πράγματα καινοτομίες που εφαρμόσθηκαν στη «Σχολή Μωραΐτη», για να επηρεάσουν αργότερα το κρατικό σύστημα. Αναφέρονται ενδεικτικά η οργάνωση της μαθητικής κοινότητας στα πρώτα μεταπολεμικά χρόνια, η αυτονόμηση του μαθήματος της νεοελληνικής λογοτεχνίας από την έκθεση, η συνεργασία με σχολικούς ψυχολόγους, η διδασκαλία και δεύτερης ξένης γλώσσας, η κατάργηση της βαθμολογίας στο δημοτικό σχολείο, ο χωρισμός της μέσης βαθμίδας σε κύκλους (τώρα Γυμνάσιο-Λύκειο), η επιμονή στη χρήση και τη διδασκαλία της δημοτικής σε εποχές που αυτή ήταν αποκλεισμένη από το επίσημο πρόγραμμα κ.ά. 
Με την ίδια διάθεση, ο Αντώνης Μωραΐτης ίδρυσε το 1972 τη μη κερδοσκοπικού χαρακτήρα «Εταιρεία Σπουδών Νεοελληνικού Πολιτισμού και Γενικής Παιδείας», που μέσα στο κλίμα της δικτατορίας «έδωσε το βήμα σε ανθρώπους των γραμμάτων με αδέσμευτη σκέψη, για να εκφραστούν ελεύθερα», όπως σημείωσε ο ίδιος. Πρώτος πρόεδρος της Εταιρείας δέχτηκε να γίνει ο Παντελής Πρεβελάκης – τον διαδέχτηκε ο Γ.Π. Σαββίδης. Η Εταιρεία με τις δημόσιες εκδηλώσεις της (εκθέσεις, διαλέξεις, ελεύθερα μαθήματα), τις εκδόσεις της και τη λειτουργία του Κέντρου Ερευνών Νεοελληνικής Εκπαίδευσης συνεχίζει το έργο της και μετά τη μεταπολίτευση και παρεμβαίνει ουσιαστικά στην πνευματική ζωή της χώρας.
Ερνέστος Α΄ της Σαξονίας-Άλτενμπουρκ

Βιογραφία

Ήταν ο πρωτότοκος γιος του Γεωργίου δούκα της Σαξονίας-Άλτενμπουρκ και της Μαρίας-Λουίζας, κόρης του Φρειδερίκου-Λουδοβίκου διαδόχου του Μεκλεμβούργου-Σβερίν.
Το 1908 απεβίωσε στο Άλτενμπουρκ σε ηλικία 82 ετών. Τον διαδέχθηκε ο ανιψιός του Ερνέστος Β΄.
Βατώντας Ευβοίας

Αθλητισμός

Ο Α.Ο. Αστέρας Βατώντα εδρεύει στον οικισμό και αγωνίζεται στο πρωτάθλημα στης ΕΠΣ Εύβοιας , ενώ έχει αγωνιστεί και στη Δ΄ Εθνική την περίοδο 1984-85
Τρίτη Ρώμη

Η Τρίτη Ρώμη (ρωσικά: Третий Рим), ονομασία που δίνεται στη Μόσχα μετά την άλωση της Κωνσταντινουπόλεως είναι η υποτιθέμενη διάδοχος της κληρονομιάς της αρχαίας Ρώμης (η «πρώτη Ρώμη»). Δεύτερη Ρώμη είναι η ονομασία που αναφέρεται συνήθως για την Κωνσταντινούπολη, την πρωτεύουσα της Βυζαντινής Αυτοκρατορίας, που ονομαζόταν επισήμως «Νέα Ρώμη» ή ένας από τους υποτιθέμενους διαδόχους της Δυτικής Ρωμαϊκής Αυτοκρατορίας όπως τα Παπικά Κράτη και η Αγία Ρωμαϊκή Αυτοκρατορία.
Την ονομασία "Τρίτη Ρώμη" απέκτησε η Μόσχα μετά το γάμο του Τσάρου Ιβάν Γ΄ της Ρωσίας με την ανηψιά του νεκρού Βυζαντινού αυτοκράτορα Ζωή Σοφία Παλαιολογίνα.
Πλάγια παρατήρηση

Στις βασικές εφαρμογές παρατήρησης που ακολουθείται τόσο στις έρευνες των Θετικών επιστημών όσο και των Συμπεριφορικών επιστημών, σε αντίθεση με την ευθεία, άμεση ή έμμεση, παρατήρηση είναι η λεγόμενη πλάγια παρατήρηση.

Γενικά

Κατ΄ αρχήν λέγοντας ευθεία παρατήρηση, κάνουμε λόγο για παρατήρηση κατά την οποία οι ιδιότητες του παρατηρήματος γίνονται αντιληπτές από τον παρατηρητή - ερευνητή, είτε με τις αισθήσεις του (άμεση παρατήρηση), είτε με τη βοήθεια οργάνων (έμμεση παρατήρηση). Πολλές φορές όμως συμβαίνει οι ιδιότητες του παρατηρήματος να μη γίνονται αντιληπτές ούτε άμεσα, (μέσω αισθήσεων), αλλά ούτε και έμμεσα, (μέσω οργάνων), οπότε στη περίπτωση αυτή ακολουθείται αναγκαστικά η πλάγια παρατήρηση.
Η πλάγια παρατήρηση είναι αυτή που επιχειρείται σε συνάφεια του παρατηρήματος με άλλα συστήματα των οποίων όμως οι ιδιότητες είναι γνωστές ή καθίστανται προσιτές κατά την παρατήρηση. Με τη σύγχρονη ανάπτυξη των επιστημών και της ταυτόχρονα ανάπτυξης της επιστημονικής έρευνας σε διεισδυτικές γνώσεις (κοσμικές και μοριακές) αυξήθηκε ιδιαίτερα η σπουδαιότητα της ερευνητικής αυτής μεθόδου. Η πλάγια παρατήρηση στην επιστημονική έρευνα αναζητά φυσικές, χημικές και περιβαλλοντολογικές σχέσεις του παρατηρήματος, ενώ στις έρευνες συμπεριφοράς αναζητούνται σχέσεις κοινωνικότητας, οικογενειακού και επαγγελματικού περιβάλλοντος και τοπικών εθίμων εντός μιας συγκεκριμένης κοινωνίας με γνωστά χαρακτηριστικά εκδήλωσης συμπεριφοράς.
 
Για παράδειγμα η παρατήρηση ενός ορυκτού απαιτεί πλάγια παρατήρηση για την αποκάλυψη των ιδιοτήτων του, σε συνάφεια των ιδιοτήτων των χημικών στοιχείων του. Ομοίως για την ερμηνεία μιας παρατήρησης σε συμπεριφορά όπως π.χ. στη "βεντέτα", στις "κρητικές μπαλωτιές" ή στο "πέταγμα παπουτσιού" κ.λπ. απαιτείται πλάγια παρατήρηση εθιμικής συνάφειας.
Απώτερος σκοπός της επιλογής αυτής της μεθόδου παρατήρησης είναι η εκ του φυσικού ύψωση της εγκυρότητας και της αξιοπιστίας της έρευνας και των εξ αυτής δεδομένων της, κατά τη σύνταξη της σχετικής αναφοράς.
Προπανοσουλφονικό οξύ-1

Με οξείδωση προπανοθειόλης-1

Με οξείδωση προπανοθειόλης-1 παράγεται προπανοσουλφονικό οξύ-1:

Με επίδραση θειώδους νατρίου σε προπυλαλογονίδιο - Αντίδραση Strecker

Με επίδραση θειώδους νατρίου (Na₂SO₃) σε προπυλαλογονίδιο παράγεται προπανοσουλφονικό οξύ-1:

Με προσθήκη όξινου θειώδους νατρίου σε προπένιο

Με επίδραση όξινου θειώδους νατρίου (NaHSO₃) σε προπένιο, παρουσία υπεροξειδίων ή υπεριώδους ακτινοβολίας, παράγεται προπανοσουλφονικό νάτριο-1, που με οξύ δίνει προπανοσουλφονικό οξύ-1:

Όξινος χαρακτήρας, παραγωγή αλάτων

Το προπανοσουλφονικό οξύ-1 είναι ένα ισχυρό οξύ και άρα δίνει τις ακόλουθες αντιδράσεις, παράγοντας προπανοσουλφονικά άλατα-1:

Σουλφοναμίδια

Το προπανοσουλφονικό οξύ-1 με αμμωνία (NH₃), πρωτοταγείς και δευτεροταγείς αμίνες δίνειπροπανοσουλφοναμίδια-1 :
Πρωτάθλημα πετοσφαίρισης Α1 εθνικής κατηγορίας ανδρών 1995-1996

Το πρωτάθλημα πετοσφαίρισης Α1 Εθνικής κατηγορίας για τη σεζόν 1995/1996 ξεκίνησε στις 8 Οκτωβρίου του 1995 και ολοκληρώθηκε στις 8 Μαρτίου με τον αγώνα Ορεστιάδας-Εθνικού Αλεξανδρούπολης. Πρωταθλητής αναδείχθηκε ο Παναθηναϊκός ο οποίος μετά την κατάκτηση της πρώτης θέσης στην κανονική περίοδο του πρωταθλήματος, ξεπέρασε το εμπόδιο της ομάδας του Άρη στους τελικούς των πλέϊ-οφ και κατέκτησε τον 16ο τίτλο της ιστορίας του.